Serbias Doonau-äärses sadamalinnas Novi Sadis peetud Euroopa 38. meistrivõistlustel juunioridele ja kadettidele karates esindas Eestimaad Kuusalu keskkooli 8. klassi õpilane Tanel Paabo.    Meistrivõistlustest võttis osa 46 riiki 908 sportlasega. Tanel Paabo võistles kadettide vanuseklassis -70 kg kehakaalus. Avaringis võitis ta ukrainlase M. Buryaki 3:0, teises ringis aga tuli tunnistada Bosnia ja Hertsegoviina esindaja Nedim Varupa paremust. Balkanimaa esindaja sai pronksmedali. Kuna Tanel Paabo alistaja ei jõudnud finaali, siis oli tema võistlus selleks korraks lõppenud ning ta jäi jagama 9.-16. kohta. Sügisel toimuvad Malaisias maailmameistrivõistlused, kuhu on lootus pääseda ka Tanel Paabol.